‘રાજનીતિ’, ‘અપહરણ’, ‘ચક્રવ્યૂહ’, ‘આરક્ષણ’, ‘ગંગાજલ’, ‘મૃત્યુદંડ’ જેવી અનેક સિરિયસ અને સાંપ્રત સમસ્યા પર આધારિત ફિલ્મ બનાવી ચૂકેલા ડિરેક્ટર-પ્રોડ્યુસર પ્રકાશ ઝાની ફિલ્મ ‘સત્યાગ્રહ’ એ દ્વારકા આનંદ (અમિતાભ બચ્ચન) નામના એક એવા નિવૃત્ત શિક્ષકની કથા છે જે ચુસ્ત ગાંધીવાદી છે અને ગાંધીજીના વિચારોનું આજે પણ પાલન કરે છે. મહાત્મા ગાંધીએ અહિંસા અને સત્યની જે વાત કહી હતી એ આજે પુસ્તકોમાં રહી ગઈ છે, પણ દ્વારકા આનંદ હજી પણ એ સિદ્ધાંતોને જીવનમાં પાળી રહ્યા છે. દ્વારકા આનંદ મૂળભૂત શિક્ષક હતા. તેમણે દેશની આઝાદી માટે સક્રિયપણે ભાગ પણ લીધો હતો. એ સમયે બ્રિટિશરો સામે ચલાવેલી લડતના પરિણામરૂપે તેમણે સ્વસ્થ ભારતની અપેક્ષા રાખી હતી, પણ ભ્રષ્ટાચારથી ખદબદતી સરકારી સિસ્ટમથી તેઓ જબરદસ્ત ત્રસ્ત છે. (દ્વારકા આનંદની જિંદગીમાં અચાનક જ માનવ રાઘવેન્દ્ર (અજય દેવગન) આવે છે. માનવ રાઘવેન્દ્ર કૉર્પોરેટ જાયન્ટ છે. એક ન્યુઝ-ચૅનલની તેજતર્રાર જર્નલિસ્ટ યાસ્મિન અહમદ (કરીના કપૂર) તેની ગર્લફ્રેન્ડ છે અને બન્ને બહુ ઝડપથી મૅરેજ પણ કરી લેવાનાં છે. માનવને સક્સેસ જોઈએ છે અને એ પણ ઝડપી. પોતાની કંપનીના નવા ડેવલપમેન્ટ માટે માનવ એ શહેરમાં જાય છે જ્યાં દ્વારકા આનંદ રહે છે. માનવ પોતાનું કામ કરી રહ્યો છે, પણ આ કામમાં તેને રાજકારણીઓ બલરામ સિંહ (મનોજ બાજપાઈ) અને અજુર્ન (અજુર્ન રામપાલ) આડખીલી બને છે. બલરામ સિંહ માનવને સહકાર આપવા તૈયાર છે, પણ તેને મોટી લાંચ જોઈએ છે. આ લાંચ આપવાનું કામ માનવ માટે સહેલું છે, પણ દ્વારકા આનંદ તો કોઈ કાળે માનવને તેનો પ્લાન્ટ કરવા દેવા તૈયાર નથી. હકીકત એ છે કે માનવના એ પ્લાન્ટને કારણે સેંકડો પરિવારની ખેતીની જમીન હડપ થઈ જાય એમ છે. જોકે માનવને એનાથી કોઈ ફરક નથી પડતો. આ જ મુદ્દો માનવ અને યાસ્મિન વચ્ચે વિખવાદનું ઘર બની જાય છે. યાસ્મિન સૈદ્ધાંતિક રીતે દ્વારકા આનંદની વાત સાથે સહમત છે. વિકાસ, ભ્રષ્ટાચાર, નીતિ, સિદ્ધાંત અને માનવીય હકની સાથે વાત આગળ વધે છે અને જેમાં એક તબક્કે દ્વારકા આનંદની સાથે માનવ, યાસ્મિન, અજુર્ન અને દ્વારકા આનંદની પુત્રવધૂ સુમિત્રા (અમ્રિતા રાવ) પણ જોડાઈ જાય છે તો સામા પક્ષે ભ્રષ્ટાચારી નેતા, તકવાદી ઉદ્યોગપતિ અને લાલચુ બ્યુરોક્રેટ્સની ટોળી બેઠી છે.